Krajniak, Milan, poslanec NR SR (2017-12-12):
Vážený pán podpredseda, vážené dámy a páni, účelom tohto zákona je ochrániť ľudí, ktorí najmä v tom predvianočnom období, čím bližšie sú Vianoce, tak každý máme, prirodzene, takú túžbu urobiť radosť svojim blízkym. A práve v tomto predvianočnom období sa valí na nás strašná spústa reklám na pôžičky, splátkové predaje, úvery z televíznych a ďalších reklám. Mnohí ľudia jednoducho práve v tom zhone podľahnú a neuvedomia si, neprečítajú si dobre podmienky týchto úverov a odkladu splátok a splátkových predajov a potom na jar sa stane to, že jednoducho zistia, že nemajú príjem na to, aby dokázali tieto splátky utiahnuť. Pre kolegov z SaS, v dobrom slova zmysle pre liberálov chcem odpovedať vopred na námietku, že jednoducho to je zodpovednosť každého človeka a každý človek sa má starať o seba sám. Pokúsim sa na ňu odpovedať tým, že aj v reklamách na lieky máme napríklad varovanie o tom, že o vedľajších účinkoch sa treba informovať u svojho lekárnika. Takisto, čo ja viem, na krabičkách cigariet máme varovanie o tom, že to fajčenie prináša následky, a preto aj my podobne vnímame tento návrh zákona v tom, že v tom predvianočnom období by reklamy na úvery a pôžičky boli zakázané a v zvyšku roka by tam muselo byť to upozornenie. Chcel by som zhrnúť známe fakty. Nechcem vás dlho zdržovať, len ich zopakujem, že prečo sme, prečo sme proste boli motivovaní tento návrh zákona prijať. 50 % spotreby našich domácností financujú domácnosti z úverov. To je podľa mňa veľa v čase tzv. ekonomickej konjunktúry alebo ekonomického zázraku. 40 % slovenských rodín je zadlžených. Národná banka práve vydala varovanie, bolo to, myslím, pred dvomi alebo tromi dňami, niekedy minulý týždeň, že podľa ich prepočtov je objem úverov, ktoré sú poskytnuté v Slovenskej republike o 3,5 mld. eur vyšší, než by naša ekonomika mala uniesť. To znamená, hrozí veľké riziko, že keď príde nejaký závan krízy a banky zdvihnú úroky, tak veľa ľudí nebude schopných splácať tie záväzky, ktoré si na seba zobrali. Chcel by som tiež upozorniť na fakt, že spomedzi všetkých krajín strednej a východnej Európy máme najväčšie zadlženie domácností v pomere k HDP. Je to už takmer 40 %. To je naozaj veľmi veľa aj v porovnaní so všetkými tými krajinami strednej a východnej Európy. A čo viac, pán minister Kažimír tu hovoril námietku, že treba to zobrať na vedomie, že to je taká zmena životného štýlu, že ľudia si chcú viacej dovoliť, tak proste si naberú viacej pôžičiek. Tu by som chcel upozorniť vecne iba, aby si pán minister financií všimol fakt, že v ostatných krajinách strednej a východnej Európy po tom náraste v tej kríze, to znamená v rokoch 2009, 2010, kedy si ľudia potrebovali brať úvery, tak vlastne to pásmo strednej a východnej Európy ide takto dole, čo sa týka zadlženia domácností, iba my sme už vyrazili takto cez to pásmo hore krivkou. To znamená, sme na tom najhoršie. Preto sa chcem opýtať, že či my Slováci máme iný životný štýl ako Maďari, Česi, Poliaci, Slovinci. Podľa mňa nie sme ani ekonomickí masochisti, že by sme cítili nejakú túžbu sa zadlžovať zbytočne. Obávam sa, že väčšina toho zadlžovania je iba na uchovanie životnej úrovne. Nie na to, aby si ľudia povyrazili viacej, než na čo majú. Z týchto dôvodom by som vás chcel poprosiť o podporu tohto zákona do druhého čítania. Samozrejme, akékoľvek pripomienky, návrhy sú vítané. Ďakujem veľmi pekne.